Document ID: 32010R0519

KOMISJONI MÄÄRUS (EL) nr 519/2010,
16. juuni 2010,
millega võetakse vastu Euroopa Parlamendi ja nõukogu määruses (EÜ) nr 763/2008 sätestatud rahvastiku ja eluruumide statistiliste andmete ja metaandmete programm
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 9. juuli 2008. aasta määrust (EÜ) nr 763/2008 rahva ja eluruumide loenduste kohta, (1) eriti selle artikli 5 lõiget 3,
ning arvestades järgmist:
(1)
Vastavalt määruse (EÜ) nr 763/2008 artikli 5 lõikele 3 peaks komisjon võtma vastu rahvastiku ja eluruumide statistiliste andmete ja metaandmete programmi.
(2)
See programm peaks olema kõikides liikmesriikides ühesugune, et oleks tagatud liikmesriikides korraldatud rahvastiku ja eluruumide loenduste andmete võrreldavus ning oleks võimalik koostada kogu liitu hõlmavaid usaldusväärseid ülevaateid.
(3)
Eelkõige on vaja määratleda hüperkuubid, mis on kõikides liikmesriikides ühesugused, lahtrite spetsiaalsed väärtused ja märgised, mida liikmesriigid saavad hüperkuupides kasutada, ning vastavate teemade metaandmed.
(4)
Komisjoni 30. novembri 2009. aasta määruses (EÜ) nr 1201/2009 (millega rakendatakse Euroopa Parlamendi ja nõukogu määrust (EÜ) nr 763/2008, rahva ja eluruumide loenduste kohta seoses andmete ning nende jaotuste tehniliste spetsifikatsioonidega) (2) on sätestatud loenduse teemade ja nende tunnuste tehnilised kirjeldused, mida tuleb kasutada võrdlusaasta 2011 kohta komisjonile esitatavate andmete puhul.
(5)
Käesolevas määruses sätestatud meetmed on kooskõlas Euroopa statistikasüsteemi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Ese
Käesoleva määrusega kehtestatakse võrdlusaasta 2011 kohta komisjonile (Eurostat) edastatavate rahvastiku ja eluruumide loenduste statistiliste andmete ja metaandmete programm.
Artikkel 2
Määratlused
Käesolevas määruses kasutatakse määruse (EÜ) nr 1201/2009 lisas sätestatud määratlusi ja kirjeldusi. Lisaks kasutatakse järgmisi määratlusi:
1)
täpselt määratletud geograafilise piirkonna „kogurahvastiku” all mõistetakse kõiki isikuid, kelle alaline elukoht vastavalt määruse (EÜ) nr 763/2008 artikli 2 punktile d on asjaomases geograafilises piirkonnas;
2)
„hüperkuubi” all mõistetakse paljude tunnuste järgi moodustatud mitmemõõtmelist sagedustabelit, mille lahtrid sisaldavad iga tunnuse iga taseme ristamisel mistahes teise tunnuse iga tasemega tekkivaid sagedusi;
3)
„peamise marginaaljaotuse” all mõistetakse vaadeldava hüperkuubi osa, mis saadakse mitmemõõtmelisest tabelist mõnede, kuid mitte kõigi tunnuste kasutamisel;
4)
„esimese taseme lahtri” all mõistetakse lahtrit, mis on vähemalt ühe antud hüperkuubi peamise marginaaljaotuse osa; sellises hüperkuubis, mille puhul ei ole määratud peamist marginaaljaotust, on kõik lahtrid esimese taseme lahtrid;
5)
„teise taseme lahtri” all mõistetakse hüperkuubi lahtrit, mis ei ole selle hüperkuubi esimese taseme lahter;
6)
„lahtri väärtuse” all mõistetakse hüperkuubi lahtrisse kantud teavet. Lahtri väärtus võib olla kas numbriline väärtus või lahtri spetsiaalne väärtus;
7)
„lahtri numbrilise väärtuse” all mõistetakse lahtrisse kantud numbrilist väärtust, mis kujutab endast vastava lahtri kohta vaatlusel saadud statistilist teavet;
8)
„lahtri salajase väärtuse” all mõistetakse lahtri numbrilist väärtust, mida ei saa avaldada vastavalt liikmesriigi statistika avalikustamise kontrollile, et kaitsta konfidentsiaalseid statistilisi andmeid;
9)
„lahtri mittesalajase väärtuse” all mõistetakse lahtri sellist numbrilist väärtust, mis ei ole konfidentsiaalne;
10)
„lahtri mitteusaldusväärse väärtuse” all mõistetakse lahtri numbrilist väärtust, mis ei ole liikmesriigi kvaliteedikontrolli seisukohalt usaldusväärne väärtus;
11)
„lahtri spetsiaalse väärtuse” all mõistetakse tähist, mis on kantud hüperkuubi lahtrisse numbrilise väärtuse asemel;
12)
„märgise” all mõistetakse koodi, mis võidakse lisada lahtri väärtusele, et kirjeldada vastava lahtri väärtuse eriomadust.
Artikkel 3
Statistiliste andmete programm
1. Komisjonile (Eurostat) edastatavate statistiliste andmete programm vaatlusaastaks 2011 koosneb I lisas loetletud hüperkuupidest.
2. Liikmesriik edastab lahtri spetsiaalse väärtuse „ei kohaldata” ainult järgmistel juhtudel:
a)
kui lahter viitab vähemalt ühe tunnuse tasemele „ei kohaldata” või
b)
kui lahter kirjeldab vaatlust, mida liikmesriigis ei tehta.
3. Liikmesriigid kirjutavad lahtri salajase väärtuse kohale spetsiaalse väärtuse „ei ole kättesaadav”.
4. Liikmesriigid võivad asendada lahtri mittesalajase väärtuse spetsiaalse väärtusega „ei ole kättesaadav” ainult sel juhul, kui lahtri väärtus on teise taseme lahtris.
5. Liikmesriigi taotlusel ei levita komisjon (Eurostat) avalikult ühtegi mitteusaldusväärset lahtri väärtust, mis on saadud vastavast liikmesriigist.
Artikkel 4
Lahtrite väärtuste metaandmed
1. Vajaduse korral lisavad liikmesriigid hüperkuubi lahtritesse järgmiseid märgiseid:
a)
„salajane”;
b)
„mitteusaldusväärne”;
c)
„muudetud pärast andmete esimest esitamist”;
d)
„vaadata lisatud teavet”.
2. Lahtritesse, milles on lahtri salajane väärtus asendatud spetsiaalse väärtusega „ei ole kättesaadav”, tuleb lisada märgis „salajane”.
3. Lahtrid, mille numbriline väärtus on mitteusaldusväärne, tuleb tähistada märgisega „mitteusaldusväärne” ka siis, kui lahtri numbrilisele väärtusele või spetsiaalsele väärtusele on juba omistatud „ei ole kättesaadav”.
4. Lahtritele, milles on märgis „mitteusaldusväärne”, „muudetud pärast andmete esimest esitamist” või „vaadata lisatud teavet”, tuleb lisada selgitav tekst.
Artikkel 5
Metaandmed teemade kohta
Liikmesriigid esitavad komisjonile (Eurostat) teemade kohta metaandmed, nagu on sätestatud II lisas.
Artikkel 6
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. juuni 2010

Labels: 12
0
15
19